**Red Bull RB10** on itävaltalaisen Formula 1 -tallin Red Bull Racingin käyttämä auto kaudella 2014. Autoa ajoivat nelinkertainen maailmanmestari Sebastian Vettel sekä ensimmäistä kauttaan tallissa ajanut Daniel Ricciardo. Testikuljettajina toimi António Félix da Costa ja Sébastien Buemi. RB10 oli tallin ensimmäinen auto, jossa on turboahdettu 1,6-litrainen V6-moottori.

Koko kauden ajan Mercedes oli ylivoimainen, eikä Red Bull pystynyt vastaamaan F1 W05 Hybrid -auton vauhtiin. RB10 oli Red Bullin ensimmäinen auto neljään vuoteen, jolla Red Bull ei pystynyt voittamaan mestaruuksia. Autolla ajettiin kauden aikana yhteensä kolme voittoa, 12 palkintosijaa ja kolme nopeinta kierrosta sijoittuen 405:llä pisteellä sarjassa toiseksi.

Yhteenveto
----------

### Ennakkotunnelmat

RB10 julkistettiin Jerezissä 28. tammikuuta juuri ennen kauden ensimmäisiä virallisia testejä. Testeissä uusi auto ja moottori osoittautuivat hyvin epäluotettaviksi: neljän testipäivän aikana tallin kuljettajat saivat ajettua yhteensä vain 21 kierrosta. Tallipäällikkö Christian Hornerin mukaan autossa ei ollut vakavia ongelmia sekä Renault korjaavan moottoriin liittyvät ongelmat.

Toisissa testeissä Bahrainissa ongelmat kuitenkin jatkuivat. Luotettavuus koheni, mutta kierrosajat olivat edelleen hitaita. Sebastian Vettel kertoi testien yhteydessä, että autossa on sekä suuria että pieniä ongelmia eikä autosta voitu ottaa kaikkea irti.

Kolmannessa testirupeassa niin ikään Bahrainissa auton luotettavuus kokonaisuudessaan parani edelleen. Toisena testipäivänä Ricciardo ajoi yhteensä 66 kierrosta ja pääsi lähelle kärkiaikoja. Seuraavana päivänä tekniset murheet palasivat, kun Vettelin auto pysähtyi kahdesti radalle eikä hän saanut ajettua yhtäkään täyttä kierrosta. Viimeisenä testipäivänä yritettyä kilpailusimulaatiota ei onnistuttu viemään läpi jarruongelman vuoksi. Vettel myönsi, että auto on jäljessä kilpailijoitaan. 

### Alkukausi

Kauden ensimmäisenä kilpailuviikonloppuna Australiassa vapaissa harjoituksissa auto osoittautui melko nopeaksi ja se kärsi huomattavan vähän teknisistä ongelmista, kun vain ensimmäisissä vapaissa harjoituksissa Vettelin autossa oli ylikuumenemisongelmia. Aika-ajoissa Ricciardo ajoi toiseksi, Vettel putosi pois jo toisessa aika-ajo-osiossa. Kilpailussa Vettelin autoon iski moottorivika ja hän joutui keskeyttämään. Ricciardo ajoi maaliin toisena, mutta kilpailun jälkeen hänet hylättiin, sillä auto ylitti toistuvasti polttoaineen keskikulutusrajan. Red Bull valitti päätöksestä, koska tallin mukaan FIA:n virtausta mittaavat sensorit antavat virheellistä tietoa. Valitus hylättiin ja Red Bull hyväksyi päätöksen.

Malesiassa aika-ajoissa Vettelin autossa oli akkuongelmia, mutta ne saatiin ratkaistua nopeasti aika-ajojen aikana. Edellisen kilpailun tapaan RB10 päätyi eturiviin, kun Vettel ajoi toiseksi. Ricciardo sijoittui viidenneksi. Kilpailussa Vettel ajoi tallille kauden ensimmäiset pisteet sijoituttuaan kolmanneksi. Ricciardo keskeytti etusiiven hajoamisen vuoksi. Hän sai 10 lähtöruudun rangaistuksen seuraavaan kilpailuun epäonnistuneen varikkopysähdyksen johdosta. Bahrainin GP:n aika-ajoissa Ricciardo ajoi kolmanneksi, mutta hän joutui lähtemään kilpailuun vasta 13. ruudusta edellisessä kilpailussa saamansa rangaistuksen johdosta. Vettel putosi toisesta aika-ajo-osiosta täpärästi.. Kilpailussa Vettelin autossa oli moottoriongelmia ja hän sijoittui kuudenneksi. Ricciardo sijoittui neljänneksi. Kiinan GP:ssä Ricciardo sijoittui neljänneksi jättäen Vettelin taakseen viidenneksi.

Vettelin autoon vaihdettiin talvitesteissä käytetty alusta ennen Espanjan GP:tä. Vaihtamiseen päädyttiin osin Vettelin alkukauden alavireisyyden takia. Perjantain harjoitukset jäivät Vetteliltä kuitenkin lyhyiksi ylikuumenemisongelmien vuoksi. Aika-ajojen viimeisessä osiossa hänen autonsa jäi radan varteen vaihdelaatikkovian vuoksi ja jäi kymmenenneksi. Auton vaihdelaatikko kuitenkin vaihdettiin, joten Vettelin lopulliseksi lähtöruuduksi muodostui 15:s. Ricciardo ajoi kolmanteen ruutuun. Kilpailussa Ricciardo piti kolmannen paikkansa ja Vettel nousi yllättäen neljänneksi sekä otti kilpailun nopeimman kierroksen. Monacon GP:ssä Vettelin auto oli läpi viikonlopun vikojen riivaama. Aika-ajoissa hänellä oli ongelmia ERS-järjestelmässä ja kilpailussa hän keskeytti turbo-ongelmien vuoksi. Ricciardo ajoi aika-ajoissa kolmanteen ruutuun ja kilpailussa kolmanneksi, jääden alle puoli sekuntia Mercedeksen Lewis Hamiltonista.

### Osakilpailuvoittojen kesä

Kanadan GP:n aika-ajoissa Vettel ajoi kolmanteen ruutuun ja Ricciardo kuudenteen. Kilpailussa Ricciardo onnistui nousemaan kilpailun voittoon, ottaen uransa ja tallin kauden ensimmäisen osakilpailuvoiton. Myös Vettel nousi palkintokorokkelle sijoituttuaan kolmanneksi.  Tallin kotikilpailussa Itävallassa Vettel ei päässyt aika-ajoissa edes viimeiseen osioon, vaan jäi 13:ksi. Ricciardo ajoi viidenteen ruutuun. Kilpailussa Vettelin auton moottorista katosi jo alussa tehot ja hän putosi viimeiseksi. Myöhemmin hän rikkoi etusiipeään törmätessään toiseen autoon ja lopulta keskeytti kilpailun. Ricciardo sijoittui kahdeksanneksi. Britannian GP:n aika-ajoissa Vettel ajoi kuivuvalla radalla toiseksi. Ricciardo ajoi kahdeksanneksi jääden tallikaveristaan yli kolme sekuntia. Kilpailussa yhden pysähdyksen taktiikalla ollut Ricciardo ajoi jälleen palkintokorokkeelle sijoittuen kolmanneksi. Vettel jäi viidenneksi suoritettuaan kaksi varikkopysähdystä. Saksan kilpailuun Renault toi moottoripäivityksen, mutta Vettelin mukaan se ei tuonut niin paljon lisää tehoa kuin odotettiin. Aika-ajoissa molemmat kuljettajat ajoivat kolmanteen riviin, Ricciardo viidenneksi ja Vettel kuudenneksi. Kilpailussa Vettel nousi neljänneksi, Ricciardo putosi kuudenneksi.

Unkarin GP:n aika-ajoissa Vettel ajoi eturiviin toiseen ruutuun, Ricciardo viidenteen. Ricciardo lopulta nousi sateen värittämän kilpailun voittoon ohitustensa ja hyvän varikkotaktiikkansa ansiosta. Vettel jäi seitsemänneksi. Belgian GP:n toisissa harjoituksissa Vettel ei pystynyt ajamaan moottoriongelmien vuoksi. Hänen autoonsa asennettu viallinen moottori oli jo kauden viides, joten seuraavasta moottorin vaihdosta seuraisi rangaistus. Aika-ajoissa Vettel sijoittui kuitenkin kolmanneksi, Ricciardo viidenneksi. Kilpailussa Ricciardo otti toisen peräkkäisen voiton Mercedes-kuljettajien törmäiltyä keskenään sekä ohitettuaan Vettelin radalla. Vettel sijoittui viidenneksi.

### Loppukausi

Italian kilpailuun Vettel sai jälleen uuden auton. Aika-ajoissa Vettel sijoittui kahdeksanneksi, Ricciardo yhdeksänneksi. Kilpailussa Vettel jäi kuitenkin Ricciardon taakse tehtyään varikkopysähdyksen aiemmin jolloin hänen renkaansa olivat lopussa paljon kuluneemmat. Ricciardo sijoittui viidenneksi ja Vettel kuudenneksi. Myös Singaporen GP:n harjoituksissa Vettelin autossa oli moottoriongelmia ja se jouduttiin vaihtamaan suunniteltua aikaisemmin. Kuudetta moottoria ei jouduttu ottamaan käyttöön, sillä moottori oli suunniteltu vaihdettavaksi perjantain harjoitusten jälkeen joka tapauksessa. Aika-ajoissa molemmat autot sijoittuivat toiseen riviin, Ricciardo kolmanneksi ja Vettel neljänneksi. Kilpailussa molemmat kuljettajat sijoittuivat palkintokorokkeelle toista kertaa kaudella Vettelin sijoituttua toiseksi ja Ricciardon kolmanneksi.

Japanin GP:n harjoituksissa Ricciardo ajoi ulos oman virheen seurauksena, mutta auto ei rikkoutunut vakavasti. Aika-ajoissa Ricciardo sijoittui kuudenneksi Vettelin jäädessä yhdeksänneksi. Red Bullien vauhti oli hyvää sateisessa kilpailussa, joka lopulta jouduttiin keskeyttämään Jules Bianchin onnettomuuden vuoksi. Vettel sijoittui kolmanneksi, Ricciardo neljänneksi. Venäjän GP:ssä molemmat kuljettajat olivat jälleen tyytymättömiä autoihinsa. Aika-ajoissa Vettel jäi kymmenenneksi, Ricciardo ajoi kuudenteen ruutuun. Kilpailussa Ricciardo putosi lopulta seitsemänneksi Vettelin noustessa kahdeksanneksi. Mercedeksen ottaessa kaksoisvoiton piste-ero kasvoi tavoittamattomaksi ja Red Bull hävisi valmistajien sarjan mestaruustaistelun ensimmäistä kertaa neljään vuoteen.

Ennen Yhdysvaltain GP:tä Vettel kertoi, että hän ei ajaisi aika-ajoissa, sillä hänelle tultaisiin vaihtamaan kuudes moottori kilpailua varten. Hän joutuisi siis joka tapauksessa lähtemään kilpailuun varikkosuoralta. Hylkäysuhan vuoksi Vettel lopulta osallistui aika-ajoon. Aika-ajoissa Vettel kävi ajamassa muodollisen kierrosajan ja putosi jo ensimmäisessä osiossa pois. Ricciardo ajoi viidenteen ruutuun. Kilpailussa Ricciardo nousi onnistuneen varikkotaktiikan ansiosta palkintopallille sijoittuen kolmanneksi. Varikkosuoralta lähtenyt Vettel pääsi myös lopulta pisteille noustuaan seitsemänneksi. Brasilian GP:n aika-ajoissa Ricciardo sijoittui yhdeksänneksi Vettelin yltäessä kuudenteen ruutuun. Kilpailussa Ricciardo keskeytti jousitusongelmaa ja hänen 15 kilpailun mittainen pisteputki katkesi. Vettel sijoittui viidenneksi.

Kauden päätöskilpailun Abu Dhabissa aika-ajoissa Vettel ja Ricciardo valtasivat kolmannen rivin Ricciardon ajaessa viidenteen ruutuun ja Vettelin kuudenteen. Aika-ajojen jälkeisessä tutkinnassa molempien Red Bull -autojen etusiipien todettiin joustavan liikaa ja autot hylättiin aika-ajosta. Talli sanoi muiden tallien käyttävän samankaltaista etusiipiratkaisua, mutta talli ei kuitenkaan tehnyt virallista protestia asiaan liittyen. Autot lähtivät kilpailuun varikkosuoralta. Ricciardo onnistui nousemaan neljänneksi, Vettel sijoittui kahdeksanneksi. Kilpailun voittaja Lewis Hamilton voitti kuljettajien maailmanmestaruuden ja päätti Vettelin neljän maailmanmestaruuden putken.  Kilpailu päätti myös Vettelin kuusivuotisen Red Bull -uran. Kaudella 2015 hän ajaa Ferrarilla.

Tulokset
--------

**Lihavointi** tarkoittaa paalupaikkaa, *kursivointi* kilpailun nopeinta kierrosta. Muut selitteet löytyvät täältä.


| Kausi | Talli | Moottori | Renkaat | Kuljettajat | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **2014** | Red Bull | Renault Energy F1-2014 | **P** |  | AUS | MAL | BHR | CHN | ESP | MON | CAN | AUT | GBR | GER | HUN | BEL | ITA | SIN | JPN | KOR | USA | BRA | ABU | **405** | **2.** |
| Saksa Sebastian Vettel | Kesk. | 3 | 6 | 5 | *4* | Kesk. | 3 | Kesk. | 5 | 4 | 7 | 5 | 6 | 2 | 3 | 8 | *7* | 5 | 8 |
| Australia Daniel Ricciardo | DSQ | Kesk. | 4 | 4 | 3 | 3 | 1 | 8 | 3 | 6 | 1 | 1 | 5 | 3 | 4 | 7 | 3 | Kesk. | *4* |

Lähteet
-------

1. ↑  Straw, Edd: 5 times F1 teams got the new regulations wrong *Formula1.com*.  6.2.2022. Formula One World Championship Limited. Viitattu 22.1.2023. (englanniksi)
2. ↑  Red Bull launches 2014 RB10 Formula 1 car before Jerez testing. 28.1.14, Autosport.com, Viitattu 20.2.14
3. ↑  Jerez Day 4: Williams' Felipe Massa was fastest as Red Bull ended their work early 31.1.14, Viitattu 20.2.14
4. ↑  Red Bull problems 'nothing major' - Horner (Arkistoitu – Internet Archive) 10.2.14, Motorsport.com, Viitattu 23.2.14
5. ↑  Red Bull 'has lots of problems' - Vettel 21.2.14, Motorsport.com, Viitattu 23.2.14
6. ↑  Ricciardo optimistic after productive day 28.2.14, GPUpdate.net Viitattu 2.3.14
7. ↑  Vettelille puolikas kierros – "Tavoitteena päästä ruutulipulle" 1.3.14, MTV.fi Viitattu 2.3.14
8. ↑  Vettel: Red Bull behind in many areas 2.3.14, GPUpdate.net, Viitattu 2.3.14
9. ↑  Bottas harjoitusten kolmas, Räikkönen yhdeksäs (Arkistoitu – Internet Archive) 14.3.14, MTV.fi, Viitattu 16.3.14
10. ↑  Hamilton paalulle, Räikkönen Bottaksen edelle (Arkistoitu – Internet Archive) 15.3.14, MTV.fi, Viitattu 16.3.14
11. ↑  Rosberg täysin ylivoimainen - Bottas ohitteli Räikköstä (Arkistoitu – Internet Archive) 16.3.14, MTV.fi, Viitattu 16.3.14
12. ↑  Red Bullilta virallinen valitus Ricciardon hylkäyksestä (Arkistoitu – Internet Archive) 20.3.14, MTV.fi Viitattu 29.3.14
13. ↑  Red Bull to 'move on' after losing appeal (Arkistoitu – Internet Archive) 15.4.14, Motorsport.com, Viitattu 16.4.14
14. 1 2  Absolutely wet qualifying brought 1st and 3rd row for Infiniti Red Bull Racing 29.3.14, Motorsport.com, Viitattu 29.3.14
15. ↑  Podium for Red Bull Racing by Sebastian Vettel in Malaysian heat 30.3.14, Motorsport.com, Viitattu 31.3.14
16. ↑  Rosberg beats Mercedes team mate, Hamilton to Bahrain GP pole 5.4.14, Motorsport.com, Viitattu 16.4.14
17. ↑  Bahrain GP: Lewis Hamilton beats Nico Rosberg in thrilling race 6.4.14, Autosport.com, Viitattu 16.4.14
18. ↑  Hamilton ylivoimaiseen voittoon - Bottas ja Räikkönen pisteille (Arkistoitu – Internet Archive) 20.4.14, MTV.fi, Viitattu 4.5.14
19. ↑  Sebastian Vettel's chassis change prompted by recent F1 form 8.5.14, Autosport.com, Viitattu 8.5.14
20. ↑  Vettelin tuska jatkuu – rangaistus pudottaa lähtösijaa (Arkistoitu – Internet Archive) 10.5.14, MTV.fi, Viitattu 12.5.14
21. ↑  Vettel jälleen uhka muille – "Saanut mojonsa takaisin" (Arkistoitu – Internet Archive) 12.5.14, MTV.fi, Viitattu 12.5.14
22. ↑  Vettel taas Ricciardon takana – "Tehot katosivat" (Arkistoitu – Internet Archive) 25.5.14, MTV.fi, Viitattu 31.5.14
23. ↑  Vettel: Avuton tunne autossa (Arkistoitu – Internet Archive) 25.5.14, MTV.fi, Viitattu 31.5.14
24. ↑  Rosberg voittoon Monacossa - Palkintosija lipesi Räikköseltä (Arkistoitu – Internet Archive) 25.5.14, MTV.fi, Viitattu 31.5.14
25. ↑  Bottas upeasti neljänteen ruutuun (Arkistoitu – Internet Archive) 7.6.14, MTV.fi, Viitattu 9.6.14
26. ↑  Ricciardo mursi Mersun ylivallan - Massalta hurja kolarointi lopussa (Arkistoitu – Internet Archive) 8.6.14, MTV.fi, Viitattu 9.6.14
27. ↑  Bottas upeasti kakkosruutuun – Williamsit kellistivät Mersun ylivoiman! 21.6.14, MTV.fi, Viitattu 5.1.15
28. ↑  Bottakselle F1-uran ensimmäinen palkintosija! (Arkistoitu – Internet Archive) 22.6.14, MTV.fi, Viitattu 5.1.15
29. ↑  Ricciardo: Olen ällikällä löyty 5.7.14, MTV.fi, Viitattu 5.1.15
30. ↑  Vettel valittamiskilpailusta: Se meni hupsuksi MTV.fi, Viitattu 5.1.15
31. ↑  Vettel pettyi moottoripäivitykseen MTV.fi, Viitattu 5.1.15
32. ↑  Bottas ylsi eturiviin! MTV.fi, Viitattu 5.1.15
33. ↑  Bottas ajoi toiseksi päihittäen Hamiltonin MTV.fi, Viitattu 5.1.15
34. ↑  Bottas ajoi kolmosruutuun - Rosberg paalulle MTV.fi, Viitattu 5.1.15
35. 1 2  Ricciardo upeilla ohituksilla voittoon - Räikkönen kuudes MTV.fi, Viitattu 5.1.15
36. ↑  Ricciardo iloitsi loistotaktiikastaan MTV.fi, Viitattu 5.1.14
37. ↑  Vettel ajautui moottoriahdinkoon MTV.fi, Viitattu 5.1.15
38. ↑  Mersuilla valtava ylivoima - Bottas aika-ajon kuudes MTV.fi, Viitattu 5.1.15
39. ↑  Bottas ylsi kolmanneksi - ohitti Räikkösen lopussa MTV.fi, Viitattu 5.1.15
40. ↑  Vettel saa uuden auton Monzaan MTV.fi, Viitattu 5.1.15
41. ↑  Bottas ylsi kolmanteen lähtöruutuun MTV.fi, Viitattu 5.1.15
42. ↑  Vettelille pahoittelut huonosta taktiikasta MTV.fi, Viitattu 5.1.15
43. ↑  Hamilton voitti Monzassa - Bottakselta ohitusshow 7.9.14, MTV.fi, Viitattu 5.1.15
44. ↑  "Vettelillä ei tunnu olevan onnea" 19.9.14, MTV.fi, Viitattu 5.1.15
45. ↑  Singaporen GP:n aika-ajojen tulokset 20.9.14, Iltalehti.fi, Viitattu 5.1.15
46. ↑  Näin Singaporen F1-kisa eteni - Hamilton voitti, suomalaiset kaukana kärjestä *Ilta-Sanomat (is.fi)*.  21.9.2014. Sanoma Media Finland.  Arkistoitu 2.12.2022. Viitattu 2.12.2022.
47. ↑  Ricciardo ulosajostaan: Tein virheen 3.10.14, MTV.fi, Viitattu 5.1.15
48. ↑  Bottas ylsi kolmosruutuun 4.10.14, MTV.fi, Viitattu 5.1.15
49. ↑  F1-kisa keskeytettiin pahan ulosajon takia - Hamilton voitti (Arkistoitu – Internet Archive) 5.10.14, MTV.fi, Viitattu 5.1.15
50. ↑  Vettel: Auto tuntui hermostuneelta 11.10.14, MTV.fi, Viitattu 101.1.15
51. ↑  Bottas ajoi kolmanneksi - Mercedeksestä maailmanmestari 12.10.14, MTV.fi, Viitattu 10.1.15
52. ↑  Vettel sittenkin aika-ajoon – hylkäysuhka liian suuri? 31.10.14, MTV.fi, 10.1.15
53. ↑  Bottas kukisti Massan kaksintaistelussa 1.11.14, MTV.fi, 10.1.15
54. ↑  Bottas taipui viidenneksi - Hamilton lisäsi MM-johtoaan 2.11.14, MTV.fi, 10.1.15
55. ↑  Tässä on Brasilian GP:n lähtöjärjestys - kahden kuskin sijoitusta tiputettiin *Ilta-Sanomat (is.fi)*.  8.11.2014. Sanoma Media Finland.  Arkistoitu. Viitattu 2.12.2022.
56. ↑  Daniel Ricciardon pitkä putki katkesi – "En voi olla liian ahne" 10.11.14, SuomiF1.fi, 10.1.15
57. ↑  Rosberg ja Massa riemuitsivat - Räikkönen seitsemäs 9.11.14, MTV.fi, 10.1.15
58. ↑  Bottas haastoi Mercedekset täysillä – näin eteni Abu Dhabin aika-ajo 22.11.14, Yle.fi, 10.1.15
59. ↑  Abu Dhabi Grand Prix: Red Bull excluded from qualifying 22.11.14, BBC.com, Viitattu 10.1.15
60. ↑  Abu Dhabi GP: Lewis Hamilton wins race and 2014 Formula 1 title 23.11.14, Autosport.com, Viitattu 10.1.15
61. ↑  Vettel päätti Red Bull -uransa vaisuun kisaan 23.11.14, MTV.fi, Viitattu 10.1.15

Aiheesta muualla
----------------

* Auton esittely tallin virallisilla sivuilla (Arkistoitu – Internet Archive)

|  |
| --- |
| Itävalta Oracle Red Bull Racing |
| **Tallipäällikkö:**Yhdistynyt kuningaskunta Christian Horner
**Kilpakuljettajat:**1. Alankomaat Max Verstappen ·  11. Meksiko Sergio Pérez
**Testikuljettajat:**3. Australia Daniel Ricciardo · 40. Uusi-Seelanti Liam Lawson ·  Sveitsi Sébastien Buemi ·  Yhdistynyt kuningaskunta Jake Dennis ·  Ranska Isack Hadjar ·  Norja Dennis Hauger ·  Barbados Zane Maloney
**Formula 1 -autot:**RB1 ·  RB2 ·  RB3 ·  RB4 ·  RB5 ·  RB6 ·  RB7 ·  RB8 ·  RB9 ·  RB10 ·  RB11 ·  RB12 ·  RB13 ·  RB14 ·  RB15 ·  RB16 ·  RB16B ·  RB18 ·  RB19 |

Autot, jotka kilpailivat Formula 1 -kaudella 2014

* Red Bull RB10
* Mercedes F1 W05 Hybrid
* Ferrari F14 T
* Lotus E22
* McLaren MP4-29
* Force India VJM07
* Sauber C33
* Scuderia Toro Rosso STR9
* Williams FW36
* Marussia MR03
* Caterham CT05